## Pravilnik o mjerenju, razvrstavanju i obilježavanju ne­obra­đenog drva

### NN 57/2005 (4.5.2005.), Pravilnik o mjerenju, razvrstavanju i obilježavanju ne­obra­đenog drva

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1107**

Na temelju članka 3. stavka 4. i članka 5.
Zakona o klasifikaciji neobrađenog drva (»Narodne novine« br.
180/2004.) ministar poljoprivrede, šumarstva i vodnoga gospodarstva, donosi

## PRAVILNIK

### O MJERENJU, RAZVRSTAVANJU I OBILJEŽAVANJU NEOBRAĐENOG DRVA

Članak 1.

Ovim se Pravilnikom propisuje način mjerenja,
razvrstavanja i obilježavanja neobrađenog drva koje se stavlja u promet, te
osobe koje obavljaju navedene poslove.

I. MJERENJE NEOBRAĐENOG
DRVA

Članak 2.

(1) Mjerenje se obavlja prema volumenu (kubni
metar drva ili kubni metar složaja drva) ili prema
masi.

(2) Pri mjerenju se koristi isključivo metrički
sustav.

(3) Mjerni uređaji kojima se obavljaju mjerenja
duljine, promjera i mase neobrađenog drva, trebaju zadovoljiti posebne propise
o tehničkim zahtjevima i postupcima ocjene sukladnosti za mjerila duljine i
mase prije stavljanja u promet i podliježu prvoj i ponovnim ovjerama, te moraju
imati valjane znakove ovjere.

Članak 3.

(1) Neobrađeno drvo čiji je volumen obično
izražen u kubnim metrima drva naziva se dugim drvom.

(2) Dugo drvo se obično mjeri u pojedinačnim
jedinicama. Dugo drvo nepravilnog oblika mjeri se prema dijelovima.

(3) Volumen pojedinoga komada određuje se prema
duljini i promjeru mjerenome s korom ili bez kore. Volumen se izračunava
najmanje na prve dvije decimale, korištenjem uobičajenih volumnih tablica
(kubnih tablica).

(4) Promjer utvrđen mjerenjem zaokružuje se na
niži centimetar. Ako se promjer mjeri s korom, iznos se mjerenja mora umanjiti
za dvostruku debljinu kore, te se takav umanjeni promjer zapisuje.

(5) U slučaju mjerenja do i uključujući 19 cm,
promjer s korom se mjeri u jednom položaju korištenjem šumarske promjerke na srušenom deblu (horizontalni promjer). U
slučaju mjerenja promjera većeg od 20 cm s korom promjer se određuje dvama
mjerenjima, koja se obavljaju okomito jedno u odnosu na drugo (ako je moguće na
najmanjem i na najvećem promjeru). Ako se mjesto na kojemu se promjer treba
mjeriti nalazi na vijencu grana ili na nekom drugom nepravilnom dijelu debla,
promjer se dobiva uzimanjem prosjeka mjerenja na svakoj strani i na jednakoj
udaljenosti od mjesta koje se mora izmjeriti.

(6) Mjerenja duljine zaokružuju se na niži
decimetar. Za dugo drvo, čiji je promjer bez kore izmjeren u sredini 20 cm ili
manji, duljina se može zaokružiti na puni metar naniže. Ako je deblo prepiljeno
ukoso duljina se mjeri od sredine te kosine.

Članak 4.

(1) Neobrađeno drvo čiji se volumen obično
izražava u kubnim metrima složaja naziva se drvo u
kubnim metrima složaja (prostorno drvo).

(2) Drvo u kubnim metrima složaja
mjeri se tako da se iznosu mjerenja doda najmanje 3 % visine.

Članak 5.

Za mjerenje neobrađenog drva primjenjuju se
hrvatske norme iz Priloga 1. ovoga Pravilnika.

II. RAZVRSTAVANJE
NEOBRAĐENOG DRVA

Članak 6.

Neobrađeno se drvo razvrstava:

– po vrstama i nazivu

– po dimenzijama

– po kakvoći.

Članak 7.

Razvrstavanje po vrstama i nazivu drva obavlja
se u skladu s vrstom i nazivom određenog drva.

Članak 8.

(1) Za mjerenje promjera i duljine u svrhe
razvrstavanja primjenjuje se odredba članka 3. stavka 4., 5. i 6. ovoga
Pravilnika.

(2) Razvrstavanje po debljini obavlja se
neovisno o duljini, prema srednjem promjeru bez kore prema sljedećoj razredbi:

|  |  |
| --- | --- |
| Debljinski razredi | Srednji promjer, cm |
| L 0 | ispod 10 |
| L 1 a | 10 do 14 |
| L 1 b | 15 do 19 |
| L 2 a | 20 do 24 |
| L 2 b | 25 do 29 |
| L 3 a | 30 do34 |
| L 3 b | 35 do 39 |
| L 4 | 40 do 49 |
| L 5 | 50 do 59 |
| L 6 | 60 ili više |

(3) Dodatni razredi mogu se dodati iznad debljinskog razreda L 6, ali uz zadržavanje istoga
stupnjevanja. Podjela u podrazrede a i b može se zanemariti ili proširiti na
sve razrede.

(4) Dugo drvo može se razvrstati i prema
najmanjoj duljini i najmanjem promjeru bez kore na tanjem kraju koji odgovara
toj duljini, prema sljedećoj razredbi:

|  |  |  |
| --- | --- | --- |
| Razredi | Najmanja duljina, m | Najmanji promjer, cm |
| H 1 | 8 | 10 |
| H 2 | 10 | 12 |
| H 3 | 14 | 14 |
| H 4 | 16 | 17 |
| H 5 | 18 | 22 |
| H 6 | 18 | 30 |

(5) Iznimno od odredbe članka. 3. stavka. 6.
ovoga Pravilnika, promjer se na tanjem kraju mjeri samo jednom.

(6) Neke skupine, u kojima se nalaze različite
vrste dugoga drva (motke, stupovi, itd.) dijele se u
razrede u skladu s promjerom s korom 1 cm od debljega kraja, prema sljedećoj
razredbi:

|  |  |
| --- | --- |
| Razredi | Promjer, cm |
| P 1 | manji od 6 |
| P 2 | 7 do 13 |
| P 3 | 14 ili više |

(7) Drvo u kubnim metrima složenog drva dijeli se
u razrede u skladu s najvećim promjerom s korom (na debljem kraju) prema
sljedećoj razredbi:

|  |  |  |
| --- | --- | --- |
| Razredi | Vrsta sortimenta | Promjer s korom, cm |
| S 1 | oblice | 3 – 6 |
| S 2 | oblice | 7 – 13 |
| S 3 | oblice i cjepanice | 14 i veći |

(8) Ako je drvo u kubnim metrima složenog drva
(prostorno drvo) okorano, navedeni se promjeri
umanjuju za 1 cm.

Članak 9.

Za razvrstavanje neobrađenog drva po dimenzijama
primjenjuju se hrvatske norme iz Priloga 2. ovoga Pravilnika.

Članak 10.

(1) Razvrstavanje po kakvoći uzima u obzir
sljedeće kriterije:

A/ Zakrivljenost: zakrivljenost se mjeri
dijeljenjem visine luka, izraženog u centimetrima zaokruženo na niži
centimetar, s razmakom između dva kraja zakrivljenosti, izraženim u metrima na
jednu decimalu.

Zakrivljenost se izražava u centimetrima po
metru.

Usukanost vlakanaca: ova se nepravilnost mjeri
utvrđivanjem razmaka između smjera vlakanaca i linije koja je usporedna s osi
dugog drva, izraženoga u centimetrima na metru duljine. Usuknost
vlakanaca izražava se u centimetrima po metru.

B/ Jedrina (pad promjera): jedrina se mjeri
dijeljenjem razlike između promjera dugoga drva, mjerenim 1 m od krajeva u
centimetrima i zaokruženih na niži centimetar, s udaljenosti između mjesta
mjerenja promjera izraženoj u metrima na jednu decimalu.

Jedrina se izražava u centimetrima po metru na
jednu decimalu.

C/ Zdrave kvrge (ili svijetle), trule (ili
tamne) kvrge;

Promjer kvrga mjeri se u milimetrima, na mjestu
najmanje dimenzije.

D/ Obrasle kvrge (sljepice);

E/ Ekscentrično srce;

F/ Reakcijsko drvo: tenzijsko
drvo kod listača, kompresijsko ili crveno drvo kod
četinjača.

G/ Nepravilnost oblika;

H/ Okružljivost,
nepravilnost srca, nepravilnosti izazvane sječom, pukotine zbog smrzavanja (zimotrenost);

I/ Drvo osušenih stabala i nepravilnosti
izazvane sušenjem, pukotine;

J/ Promjena boje;

K/ Ostali nedostaci izazvani štetnim
organizmima.

(2) Ako se razvrstavanje obavlja po kakvoći,
neobrađeno drvo dijeli se na razrede u skladu sa sljedećom razredbom:

Razred A/EEZ: zdravo drvo s odličnim značajkama
vrste, bez grešaka ili s tako malim greškama da one ne ograničavaju njegovo
korištenje.

Razred B/EEZ: drvo normalne kakvoće, uključujući
i drvo od osušenih stabala s jednom ili više sljedećih grešaka: zakrivljeno ili
malo usukano drvo, jedro, nekoliko kvrga malog ili srednjeg promjera, manji
broj nezdravih kvrga malog promjera, ekscentrično srce, neke nepravilnosti
oblika ili neki drugi, pojedinačni nedostaci na drvu, uglavnom dobre kakvoće.

Razred C/EEZ: drvo koje zbog svojih nedostataka
ne može biti razvrstano u razrede A/EEZ, B/EEZ, ali ipak takve kakvoće da se
može rabiti u industriji.

Razred D/EEZ: drvo koje zbog svojih nedostataka
ne može biti razvrstano u razrede A/EEZ, B/EEZ, C/EEZ, ali ipak takve kakvoće
da iskoristivost njegovog obujma bude najmanje 40%.

(3) Dugo drvo u razredima iz stavka 2. ovoga
članka mora nositi neizbrisivu identifikacijsku oznaku razreda.

Članak 11.

(1) Za razvrstavanje neobrađenog drva po kakvoći
primjenjuju se hrvatske norme iz Priloga 3. ovoga Pravilnika.

(2) Za razvrstavanje neobrađenog drva po kakvoći
za koje se ne mogu primijeniti norme iz stavka 1. ovoga članka primjenjuju se
druge odgovarajuće hrvatske norme.

III. IZVRŠITELJI

Članak 12.

(1) Mjerenje, razvrstavanje i obilježavanje neobrađenog
drva obavljaju Hrvatske šume d.o.o.

(2) Mjerenje, razvrstavanje i obilježavanje
neobrađenog drva obvezna je naručiti pravna ili fizička osoba koja proizvodi
neobrađeno drvo ako je ono namijenjeno stavljanju u promet ili prevoženju, a
najkasnije jedan dan od izvršene sječe, izrade i izvoza neobrađenog drva na
pomoćno stovarište ili u šumi izrađeno kraj panja.

(3) Hrvatske šume d.o.o. obavljaju mjerenje,
razvrstavanje i obilježavanje neobrađenog drva i bez narudžbe pravne ili
fizičke osobe iz stavka 2. ovoga članka ako je to potrebno radi prometa
neobrađenim drvom.

Članak 13.

(1) Pravna ili fizička osoba koja stavlja u
promet ili prevozi neobrađeno drvo može isto stavljati u promet ili prevoziti
samo ako ono na sebi nosi oznake propisane ovim Pravilnikom i ako ima isprave
propisane posebnim propisom kojim se uređuje doznaka stabala, obilježavanje
drvnih sortimenata, popratnica i šumski red.

(2) Pravna ili fizička osoba koja stavlja u
promet ili prevozi neobrađeno drvo odgovorna je za postojanje oznaka iz stavka
1. ovoga članka na drvu koje stavlja u promet ili prevozi nakon što je na
neobrađeno drvo oznaku stavila ovlaštena osoba Hrvatskih šuma d.o.o.

Članak 14.

(1) Hrvatske šume d.o.o. odgovorne su za
ispravnost mjerenja, razvrstavanja i obilježavanja neobrađenog drva koje
obavljaju prema odredbama ovoga Pravilnika.

(2) Naručitelj mjerenja, razvrstavanja i
obilježavanja ili kupac neobrađenog drva od Hrvatskih šuma d.o.o. može
podnijeti prigovor (reklamaciju) Hrvatskim šumama d.o.o. na izvršeno mjerenje,
razvrstavanje i obilježavanje neobrađenog drva, ako je količina koja je predmet
prigovora veća od 5% od ukupne količine ili vrijednosti neobrađenog drva u
odnosu na onu količinu ili vrijednost koja je predmet prodaje. Prigovor
(reklamacija) se može podnijeti u roku od dva dana od dana izvršenog mjerenja,
razvrstavanja i obilježavanja neobrađenog drva, odnosno od dana kada je
predmetno drvo proizvođač ponudio kupcu na prodaju. Prigovor (reklamacija) je
dopušten samo prije početka otpreme neobrađenog drva kupcu.

(3) Hrvatske šume d.o.o. dužne su se pismeno
očitovati o prigovoru (reklamaciji) iz stavka 2. ovoga članka u roku od jednog
dana. Ako je prigovor (reklamacija) osnovan Hrvatske šume d.o.o. će izvršiti
novo mjerenje, razvrstavanje i obilježavanje neobrađenog drva u roku od dva
dana uz nazočnost kupca.

(4) Ako Hrvatske šume d.o.o. ne prihvate
prigovor (reklamaciju) iz stavka 2. ovoga članka naručitelj mjerenja,
razvrstavanja i obilježavanja ili kupac neobrađenog drva može zatražiti ponovno
mjerenje i razvrstavanje neobrađenog drva od Šumarskog fakulteta Sveučilišta u
Zagrebu ili Euroinspekt drvokontrola
d.o.o. Zagreb u roku od dva dana od dana isteka roka iz stavka 3. ovoga članka.

(5) Naručitelj je dužan predujmiti troškove
ponovnog mjerenja i razvrstavanja neobrađenog drva Šumarskom fakultetu
Sveučilišta u Zagrebu ili Euroinspektu drvokotroli d.o.o. Zagreb. Ako naručitelj ne predujmi
troškove ponovnog mjerenja i razvrstavanja neobrađenog drva postupak se neće
provesti, te će se smatrati da naručitelj zahtjev nije niti podnio.

(6) Ako se mjerenje i razvrstavanje neobrađenog
drva iz stavka 4. ovoga članka razlikuje od ranijeg za više od 5% ukupne
količine neobrađenog drva ili u vrijednosti robe, troškove ponovnog mjerenja i
razvrstavanja snose Hrvatske šume d.o.o., a u protivnom troškove snosi
naručitelj koji je tražio ponovno mjerenje i razvrstavanje neobrađenog drva.

(7) Ako se mjerenje i razvrstavanje neobrađenog
drva iz stavka 4. ovoga članka, razlikuje od ranijeg mjerenja i razvrstavanja,
Hrvatske šume d.o.o dužne su obilježiti neobrađeno drvo prema mjerenju i
razvrstavanju neobrađenog drva od institucije od koje je zatraženo ponovno
mjerenje i razvrstavanje neobrađenog drva.

(8) Institucije iz stavka. 4. ovoga članka
provode mjerenje i razvrstavanje neobrađenog drva prema odredbama ovog
Pravilnika.

(9) Ukoliko naručitelj ili kupac prodaje
izmjereno, razvrstano i obilježeno neobrađeno drvo daljnjim kupcima u istom
obliku naručitelj ili kupac je isključivo odgovoran za ispravnost mjerenja,
razvrstavanja i obilježavanja tog neobrađenog drva prema svojem kupcu.

(10) Ako Hrvatske šume d.o.o. prodaju neobrađeno
drvo putem javnog nadmetanja, prigovor (reklamacija) na mjerenje, razvrstavanje
i obilježavanje tog neobrađenog drva nije dopušten.

Članak 15.

(1) Troškove mjerenja, razvrstavanja i
obilježavanja neobrađenog drva snosi pravna ili fizička osoba koja proizvodi
neobrađeno drvo, odnosno osoba koja ga stavlja u promet ili vlasnik.

(2) Na cjenik mjerenja, razvrstavanja i
obilježavanja neobrađenog drva Hrvatskih šuma d.o.o., kao i na cjenik
institucija iz članka 14. stavka 4. ovoga Pravilnika suglasnost daje
Ministarstvo poljoprivrede, šumarstva i vodnoga gospodarstva.

IV. OBILJEŽAVANJE
RAZVRSTANOG NEOBRAĐENOG DRVA

Članak 16.

(1) Neobrađeno se drvo, razvrstano po odredbama
ovoga Pravilnika obilježava identifikacijskom pločicom.

(2) Razred kakvoće A ima identifikacijsku
pločicu crvene boje.

(3) Podrazredi kakvoće »F-A crveno srce« i »Fr-A
smeđe srce« imaju identifikacijsku pločicu zelene boje.

(4) Razred kakvoće B ima identifikacijsku
pločicu plave boje.

(5) Podrazredi kakvoće »F-B crveno srce« i »Fr-B
smeđe srce« imaju identifikacijsku pločicu žute boje.

(6) Razred kakvoće C ima identifikacijsku
pločicu bijele boje.

(7) Razred kakvoće D ima identifikacijsku
pločicu crne boje.

(8) Oznaka RH znači razvrstano u Republici
Hrvatskoj.

(9) Oblik i opis identifikacijske pločice nalazi
se u Prilogu 4. ovoga Pravilnika i njegov je sastavni dio.

Članak 17.

(1) Hrvatske šume d.o.o. dužne su nabavljati i
voditi evidenciju o nabavljenim identifikacijskim pločicama.

(2) Proizvođač identifikacijskih pločica obvezan
je voditi evidenciju o proizvedenim i isporučenim količinama identifikacijskih
pločica.

V. PRIJELAZNE I ZAVRŠNE
ODREDBE

Članak 18.

Ovaj se Pravilnik obvezno primjenjuje za
cjelokupnu proizvodnju neobrađenog drva u Republici Hrvatskoj.

Članak 19.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 1. 1. 2006. godine.

Klasa: 011-02/05-01/19

Urbroj: 525-01-05-3

Zagreb, 27. travnja 2005.

Ministar

**Petar Čobanković**, v. r.

PRILOG 1.

POPIS HRVATSKIH NORMI U VEZIS ČLANKOM 5.

|  |  |  |  |
| --- | --- | --- | --- |
| Oznaka norme | Naslov | Oznaka izvornika | Naslov |
| n HRN EN 1309-2:1999 | Oblo i piljeno drvo – Metoda mjerenja dimenzija – 2 dio | (prEN 1309-2:2004) | Round and sawn timber – Method of measurement of dimensions – Part 2 |
| HRN EN 1310:1999 | Oblo i piljeno drvo – Metoda mjerenja svojstva | (EN 1310:1997) | Round and sawn timber – Method of measurement of features |
| HRN EN 1311:1999 | Oblo i piljeno drvo – Metoda mjerenja bioloških oštećenja (EN 1311:1997) | EN 1311:1997 | Round and sawn timber – Method of measurement of biological degrade |

PRILOG 2.

POPIS HRVATSKIH NORMI U VEZI S ČLANKOM 9.

|  |  |  |  |
| --- | --- | --- | --- |
| Oznaka norme | Naslov | Oznaka  izvornika | Naslov |
| HRN EN 1315-1:1999 | Razredba dimenzija – 1. dio: Oblo drvo listača (EN 1315-1:1997) | EN 1315-1:1997 | Dimensional classification – Part 1: Hardwood round timber |
| HRN EN 1315-2:1999 | Razredba dimenzija – 2. dio: Oblo drvo četinjača (EN 1315-2:1997) | EN 1315-2:1997 | Dimensional classification – Part 2: Softwood round timber |

PRILOG 3.

POPIS HRVATSKIH NORMI U VEZIS ČLANKOM 11.

|  |  |  |  |
| --- | --- | --- | --- |
| Oznaka norme | Naslov | Oznaka  izvornika | Naslov |
| HRN EN  1316-1:1999 | Oblo drvo listača – Razvrstavanje po kakvoći 1. dio: Hrast i bukva (EN 1316-1:1997) | EN 1316-1:1997 | Hardwood round timber – Qualitative classification Part 1: Oak and beech |
| HRN EN  1316-2:1999 | Oblo drvo listača – Razvrstavanje po kakvoći 2. dio: Topola (EN 1316-2:1997) | EN 1316-2:1997 | Hardwood round timber – Qualitative classification Part 2: Poplar |
| HRN EN  1316-3:1999 | Oblo drvo listača – Razvrstavanje po kakvoći 3. dio: Jasen i javori (EN 1316-3:1997) | EN 1316-3:1997 | Hardwood round timber – Qualitative classification Part 3: Ash and maples and sycamore |
| HRN ENV  1927-1:2000 | Razvrstavanje po kakvoći oblog drva četinjača – 1. dio: Smreke i jele (ENV 1927-1:1998) | ENV 1927-1:1998 | Qualitative classification of softwood round timber -Part 1: Spruces and firs |
| HRN ENV  1927-2:2000 | Razvrstavanje po kakvoći oblog drva četinjača – 2. dio: Borovi (ENV 1927-2:1998) | ENV 1927-2:1998 | Qualitative classification of softwood round timber -Part 2: Pines |
| HRN ENV  1927-3:2000 | Razvrstavanje po kakvoći oblog drva četinjača – 3. dio: Ariši i duglazije (ENV 1927-3:1998) | ENV 1927-3:1998 | Qualitative classification of softwood round timber -Part 3: Larches and douglas firs |

PRILOG 4.

IDENTIFIKACIJSKA PLOČICA ZA NEOBRAĐENO DRVO

Identifikacijska pločica za označavanje
neobrađenog drva izrađena je od plastike, pravokutnog oblika dimenzija 43 mm ×
27 mm i u bojama propisanim člankom 16. stavcima 2., 3., 4., 5., 6. i 7. ovoga
Pravilnika.

Na vrhu pločice je peteroznamenkasti broj
pločice veličine slova 30 pt. U sredini je dvoslovna
oznaka uprave šuma podružnice, dva slova oznake šumarije, i jedna znamenka koja
označava seriju, veličine slova 12 pt. U donjem redu
nalazi se oznaka razreda kakvoće, klasifikacije u Republici Hrvatskoj i
Hrvatskih šuma koje su izvršile obilježbu (A/EEZ – RH HŠ d.o.o.) veličine 9 pt. Za sve ispise na pločici koristi se font Arial – bold, položaj u redu
centrirano.

![]()

Pravilnik, NN 57/2005-1107